作者:齊己
標題:雜曲歌辭：楊柳枝
內容:鳳樓高映綠陰陰，凝碧多含雨露深。莫謂一枝柔軟力，幾曾牽破別離心。館娃宮畔響廊前，依託吳王養翠煙。劍去國亡臺榭毀，卻隨紅樹噪秋蟬。濃低似中陶潛酒，軟極如傷宋玉風。多謝將軍繞營種，翠中閑卓戰旗紅。高僧愛惜遮江寺，遊子傷殘露野橋。爭似著行垂上苑，碧桃紅杏對搖搖。